वैदेशिक रोजगारी र विप्रेषणको बढ्दो भूमिकालाई लिएर यससम्बन्धी विभिन्न अध्ययनहरू भएका छन् । यसै सिलसिलामा हालै नेपाल राष्ट्र बैंकले विप्रेषण प्राप्त गर्ने घरपरिवारहरूको बचत तथा लगानीको अध्ययन गरेर प्रतिवेदन सार्वजनिक गरेको छ । नेपालका १६ वटा जिल्लाहरूबाट २० वटा घरपरिवारका दरले ३२० घरपरिवारहरूलाई समेटेर उक्त अध्ययन गरिएको छ । छनोटमा परेका जिल्लाहरूमा झापा, सुनसरी, तेह्रथुम, खोटाङ, धनुषा, काठमाडौं, चितवन, कास्की, बाग्लुङ, गोर्खा, रूपन्देही, दाङ, कालिकोट, बाजुरा, कैलाली र बैतडी रहेका छन् । वैदेशिक रोजगारी र विप्रेषण आप्रवाहबाट घरपरिवारको बचत तथा लगानीमा आएको प्रवृत्तिलाई केलाउने प्रयास उक्त अध्ययनमा भएको छ । बचत र लगानी जस्ता आर्थिक आयामहरूमा आउने परिवर्तनले समग्र आर्थिक गतिविधिमा असर पार्दछ । यसले नेपाली अर्थतन्त्र कुन दिशातर्फ जाँदै छ भन्ने पनि संकेत गर्दछ ।
